


[bookmark: _Ref207809991]Tehničke specifikacije – Grupa 2 - Izrada procjembenih elaborata proširenog obima

Predmet nabave je nabava usluga procjena tržišne vrijednosti nekretnina na području Republike Hrvatske u vlasništvu Zagrebačkog holdinga i to procjena tržišne vrijednosti objekata i zemljišta, sukladno zahtjevima i uvjetima iz ove Dokumentacije o nabavi.

CPV oznaka: 71319000-7 – usluge vještačenja 

Izvršitelj usluge se obvezuje obavljati poslove procjena vrijednosti nekretnina sukladno Zakonu o procjeni vrijednosti nekretnina („Narodne novine“, br. 78/15), Pravilniku o metodama procjene vrijednosti nekretnina („Narodne novine“, br. 105/15), te svih ostalih pozitivnih propisa RH koji se odnose na usluge koje su predmet nabave, savjesno, prema pravilima struke, primjenjujući profesionalnu vještinu, znanje i kompetencije prikladno vrsti nekretnine koju procjenjuje.

Svaki Procjembeni elaborat, sukladno čl. 68. Pravilnika o metodama procjene vrijednosti nekretnina („Narodne novine“, br.105/15). treba sadržavati: 
· naslovnicu s općim podatcima o procjenjivanoj nekretnini, svrsi i procjenitelju, 
· imenovanje-dokaz o imenovanju sudskim procjeniteljem, 
· popis primijenjenih propisa te korištene stručne i znanstvene literature, 
· zadatak s danom vrednovanja, danom kakvoće, opisom procjenjivane nekretnine, potankom prostornom identifikacijom prema položaju u širem okruženju na temelju katastarskog plana ili drugog kartografskog prikaza, adrese i drugih prostornih podataka te osnovici za vrednovanje, 
· rezultate očevida s priloženim karakterističnim fotografijama, stvarnim stanjem procjenjivane nekretnine, obilježjima okolnih nekretnina i drugim odlučnim činjenicama, 
· utvrđivanje kakvoće procjenjivane nekretnine pomoću taksativnog nabrajanja obilježja nekretnine koja utječu na vrijednost, 
· prikaz i analiza općih vrijednosnih odnosa na tržištu nekretnina, 
· prikaz i analiza pribavljenih podataka uz navođenje izvora, 
· obrazloženje za odabir metode, 
· međuvremensko izjednačenje, interkvalitativno izjednačenje odnosno druge analize sukladno općim vrijednosnim odnosima na tržištu nekretnina, kakvoći nekretnine i odabranoj metodi i postupku, 
· statističku obradu i izračun s isključivanjem neuobičajenih okolnosti, 
· zaključak s napomenom u vezi obračuna važećih poreza koji se primjenjuju prilikom prometa nekretnina, mjestom izrade, datumom izrade, potpisom i pečatom procjenitelja, 
· priloge koji bi nepotrebno opterećivali procjembeni elaborat ali su od značaja za jasno i transparentno prezentiranje procjembenog elaborata s potrebnom tehničkom i pravnom dokumentacijom (projekti, lokacijske informacije, izvadci iz prostornih planova, građevinske i lokacijske dozvole, uvjerenja, potvrde, izjave i druge isprave) te pomoćne izračune za utvrđivanje nužnih podataka ako su isti izvedeni za potrebe procjenjivane nekretnine. 

Procjembeni elaborat treba sadržavati i uvodni dio – sažetak važnih činjenica od utjecaja na legalitet i vrijednost procjenjivane nekretnine.

U procjembenom elaboratu za svaku katastarsku/zemljišnoknjižnu česticu pojedinačno mora biti izražena vrijednost tako da zadovoljava i Međunarodne računovodstvene standarde, tako da je:
· posebno iskazana vrijednost svake zgrade/građevine,
· posebno iskazana vrijednost svakog zemljišta,
· posebno iskazana vrijednost svake zgrade i zemljišta ispod zgrade/građevine,
· zbirno iskazana vrijednost zgrada i zemljišta,
U procjembenom elaboratu mora biti iskazana vrijednost svih zgrada i zemljišta obuhvaćenih procjembenim elaboratom.

Naručitelj će kod sklapanja pojedinačnog ugovora o nabavi usluga i/ili izdavanja narudžbenice na temelju okvirnog sporazuma posebno naglasiti koji procjembeni elaborati moraju sadržavati izmjere i izradu nacrta. 

Procjenitelj je obavezan zatražiti i priložiti u Procjembenom elaboratu Izvadak iz zbirke kupoprodajnih cijena od nadležnog upravnog tijela županije, odnosno grada koji vodi zbirku kupoprodajnih cijena za svoje područje na temelju evidentiranih podataka iz isprava o prodaji ili drugom načinu raspolaganja nekretninama naplatnim putem, odnosno Obavijest ako traženi podatci nisu na raspolaganju ili bi njihovo izdavanje zahtijevalo znatniju dodatnu obradu ili u slučaju drugih nejasnoća, kao i Zahtjev za izdavanje izvatka iz zbirke kupoprodajnih cijena.

Trošak pristojbe koji se prilaže uz zahtjev za izdavanje Izvatka iz zbirke kupoprodajnih cijena od nadležnog upravnog tijela županije, odnosno grada u cijelosti snosi Procjenitelj. 

Procjenitelj je dužan samostalno izraditi prostornu analizu zemljišnih čestica te identifikaciju katastarskih čestica sa zemljišno knjižnim stanjem, ukoliko je isto moguće utvrditi putem dostupnih javnih e-servisa i sustava Ministarstva ISPU, te dokumentacije dostavljene od strane Naručitelja.

U jednu procjenu spadaju sve čestice i građevine koje su dio jedinstvene tehničko-tehnološko-ekonomske cjeline.

Svaka procjena bit će u narudžbi definirana s dvije stavke iz troškovnika, stavkom koja obuhvaća ukupnu površinu svih procjenjivanih čestica i stavkom koja obuhvaća ukupnu površinu svih procjenjivanih građevina. Po potrebi Naručitelj će naručiti izmjeru ili izmjeru s izradom nacrta po istom principu.

Na naslovnici procjembenog elaborata mora biti navedena klasifikacijska oznaka i urudžbeni broj Zadatka Naručitelja.

U procjembenom elaboratu procjenitelj je dužan navesti važne činjenice od utjecaja na vrijednost procjenjivane nekretnine, posebice činjenice utvrđene očevidom na nekretnini u pogledu stvarne površine procjenjivane nekretnine i sl., odnosno dati svoje stručno mišljenje o eventualnim odstupanjima stanja na terenu od onoga upisanog u zemljišnim knjigama, a na temelju pažljive ocjene sve raspoložive dokumentacije i stručnog opažanja. Skica koja je sastavnim dijelom elaborata treba sadržavati osnovne podatke iz kojih bi se moglo identificirati nekretninu i utvrditi površinu iste. 
U slučaju da stanje upisano u zemljišnoj knjizi značajno odstupa od stanja na terenu, potrebno je kritički sagledati i dati stručno mišljenje o navedenom, a kako bi Naručitelj mogao poduzeti daljnje potrebne radnje. 
Naručitelj će procjenitelju osigurati dokumentaciju koju posjeduje.

Procjembeni elaborat Izvršitelj je obvezan izraditi i dostaviti Naručitelju u pisanom obliku u tri (3) istovjetna primjerka u sjedište Naručitelja i elektronskom obliku jedan (1) primjerak na elektroničku kontaktnu točku Naručitelja, u obliku i sadržaju propisanom pozitivnim zakonskim propisima i pravilima struke za ovu vrstu usluge. 

Kada Naručitelj to zatraži, Izvršitelj je obvezan izraditi i dostaviti jedan (1) primjerak nacrta objekata u dwg i pdf formatu s izračunom površina objekata u xls i pdf formatu prema Pravilniku o metodama procjene vrijednosti nekretnina.


Dodatni bitni elementi elaborata o procjeni vrijednosti nekretnina

Elaborati o procjeni vrijednosti nekretnine moraju sadržavati sve potrebne elemente navedene u ovoj Metodologiji procjene nekretnina, koji iskazuju tržišnu vrijednost nekretnine i u kojima je tržišna vrijednost nekretnina utvrđena na adekvatan način, primjenom adekvatne metode procjene vrijednosti nekretnine.

Elaborat o procjeni vrijednosti nekretnina mora biti izrađen u skladu sa Zakonom o procjeni vrijednosti
nekretnina (NN 78/15), Pravilnikom o metodama procjene vrijednosti nekretnina (NN 105/15) i međunarodnim standardima procjenjivanja (EVS - European Valuation Standards ili drugi). Navedeno mora biti jasno istaknuto u elaboratu.

Procjena vrijednosti nekretnina treba biti izrađena pažnjom dobrog stručnjaka uzimajući u obzir sve raspoložive dokaze kako bi rezultat procjene bio održiv nakon njegove dodatne provjere.

U nastavku su navedeni bitni elementi koje elaborat o procjeni vrijednosti nekretnina mora sadržavati, ovisno o okolnostima pojedinog slučaja:

1. Općenito
1.1. Procjena vrijednosti nekretnina mora biti izrađena u skladu s međunarodno priznatim metodama i važećim propisima Republike Hrvatske
1.2. Obilazak nekretnine, pregled dostupne dokumentacije i provjera zakonitosti izgrađenih građevina
su obavezni. Iznimka su samo ponovne procjene, revizije procjene vrijednosti nekretnina za potrebe periodičnog vrednovanja nekretnina koje se u skladu sa odredbama članka 69. Pravilnika o metodama procjene vrijednosti nekretnina (NN 105/15) mogu izraditi bez izvršenog ponovnog obilaska. Svrha izrade, oznaka i datum izrade osnovnog elaborata procjene moraju biti jasno naznačeni na elaboratu ponovne procjene.
1.3. Procjene vrijednosti moraju biti izrađene od certificiranih sudskih vještaka/ovlaštenih procjenitelja za RH.
1.4. Svi izračuni moraju biti prikazani jasno i transparentno.
1.5. Procjenitelj mora izraditi procjembeni elaborat nepristrano i neovisno, uvažavajući sve odredbe iz
ovog dokumenta.

2. Elaborat procjene vrijednosti: Nalaz
• Opis lokacije (makro i mikro smještaj), pristup nekretnini (osobnim automobilom, javnim prijevozom i sl.) i infrastruktura
• Osvrt na prostorno-plansku dokumentaciju (planirani prometni koridori, infrastrukturni koridori, projekti i sl.),
• Vlasništvo nekretnine,
• Prava i obveze navedene u zemljišno-knjižnom izvatku koje imaju utjecaj na vrijednost nekretnine (pravo služnosti i sl.) te njihova vrijednost kao i druga stvarna prava i tereti na nekretnini koja nisu upisana u zemljišnim knjigama, ali su očevidom utvrđena,
• Podatak o useljenosti, postojećim najamninama, ključnim podacima o Ugovoru o najmovima (iznajmljenoj površini, rokovima, indeksaciji, prometu od najma, uvjetima raskida najma, i dr.)
• Tehnički opis nekretnine (stanje i opis tehničkih karakteristika, izračun površina - korisna, neto, bruto, volumen, parkirna mjesta, garaže, popis manjkavosti i oštećenja, godina izgradnje, postotak dovršenja, opis ulaganja/ rekonstrukcije, itd.),
• Podatak o eventualnim potrebnim dodatnim ulaganjima,
• Usporedba zatečenog stanja na terenu s raspoloživom dokumentacijom o legalnosti građevine (zemljišnoknjižni izvadak ('ZK izvadak), kopija katastarskog plana, akti o građenju i uporabljivosti, projektna dokumentacija i dr.).
• U procjeni je potrebno zasebno iskazati vrijednost legalnog dijela građevine u slučaju da predstavlja izdvojivu građevinsku cjelinu, te ukupnu vrijednost cijele nekretnine pod pretpostavkom provedene legalizacije. Također je potrebno navesti je li pokrenut postupak legalizacije ili ne,
• Procjena fizičkih i tranzicijskog rizika nekretnine 
Fizički rizici odnose se na financijski utjecaj klimatskih promjena koje uključuju i sve češće ekstremne vremenske uvjete, a kategorizirani su kao:
- akutni (kada proizlaze iz ekstremnih klimatskih uvjeta kao što su suše, poplave i oluje) i
- kronični (koji nastaju od progresivnih klimatskih promjena kao što je povećanje temperature, povećanje razine mora i sl.).
Procjenitelji, uz ostale obvezne elemente, procjenjuju razinu fizičkog rizika prema vlastitoj razvijenoj
metodologiji, uzimajući u obzir:
- područje na kojem se nekretnina nalazi
- specifične značajke nekretnine.
U tu svrhu potrebno je obvezno prikupiti sljedeće podatke koji se navode u elaboratu o procjeni:
• godinu izgradnje
• stanje nekretnine: novo, vrlo dobro, dobro, zadovoljavajuće, potrebna obnova
Za procjenu stanja nekretnine procjenitelji trebaju procijeniti strukturno stanje imovine s obzirom na njezino održavanje, renoviranje te bilo kakvo pogoršanje koje proizlazi iz oštećenja, starosti, neodržavanja i sl.
• kat nekretnine (u slučaju zgrade s više katova, prizemlje mora biti naznačeno)
• adresu
• bruto površinu
• tip renovacije
Kada je primjenjivo, potrebno je navesti informacije o zadnjoj renovaciji na nekretnini i vrsti renovacije (npr. renovacija zgrade koja utječe na energetsku učinkovitost ili renovacija zgrade koja ne utječe na energetsku učinkovitost).
• godinu renovacije.
Eventualne mjere za ublažavanje fizičkih rizika koje su već uspostavljene (npr. brane, vreće protiv poplava, jarak za odvodnju) moraju biti spomenute u elaboratu o procjeni i uzete u obzir pri procjeni. Procjenitelji će pritom primijeniti svoju vlastitu metodologiju, ali rezultat procjene fizičkih rizika mora biti osiguran na standardiziran način prema taksonomiji navedenoj u nastavku:

	VRSTA RIZIKA
	STUPNJEVI OZBILJNOSTI RIZIKA


	RIZIK OD RIJEČNE POPLAVE
	vrlo visok/ visok/ umjeren/ nizak/ vrlo nizak


	RIZIK OD BUJICE
	vrlo visok/ visok/ umjeren/ nizak/ vrlo nizak

	RIZIK PODIZANJA RAZINE MORA
	vrlo visok/ visok/ umjeren/ nizak/ vrlo nizak


	RIZIK OD POŽARA
	vrlo visok/ visok/ umjeren/ nizak/ vrlo nizak


	RIZIK OD OLUJE
	vrlo visok/ visok/ umjeren/ nizak/ vrlo nizak





Za svaku od tih vrsta rizika mora biti naveden i stupanj ozbiljnosti prema definicijama u nastavku:
Vrlo visok: 	S obzirom na područne na kojem se nekretnina nalazi, povijesno podložno takvu događaju (npr. u prosjeku stogodišnje povratno razdoblje za riječne poplave i oluje), kao i na specifičnosti nekretnine, u slučaju da se određeni događaj dogodi, nekretnina će sigurno biti znatno oštećena.

Visok: 	S obzirom na područje na kojem se nekretnina nalazi, povijesno podložno takvu događaju (npr. u prosjeku stogodišnje povratno razdoblje za riječne poplave i oluje), kao i na specifičnosti nekretnine, u slučaju da se određeni događaj dogodi, vrlo je vjerojatno da će imovina pretrpjeti znatnu štetu.

Umjeren: 	S obzirom na to da područje na kojem se imovina nalazi povijesno nije izuzeto od takva događaja (npr. u prosjeku povratno razdoblje od oko petsto godina za riječne poplave i oluje), i s obzirom na specifičnosti nekretnine, u slučaju da se dogodi određeni događaj, na nekretnini bi moglo doći do oštećenja.

Nizak: 	S obzirom na područje na kojem se nekretnina nalazi i na njezine specifičnosti, mala je vjerojatnost da će se dogoditi materijalni događaj i/ili se može dogoditi zanemariva šteta na nekretnini.
Vrlo nizak: S obzirom na područje na kojem se nekretnina nalazi i na njezine specifičnosti, postoji vrlo niska vjerojatnost da će se dogoditi materijalni događaj i/ili mala vjerojatnost bilo kakve štete na nekretnini.

Tranzicijski rizik nekretnina predstavlja promjenu u standardima energetske učinkovitosti i izravno je povezan s energetskim certifikatima.
Energetski certifikat mora biti uključen, odnosno uzet u obzir prilikom procjene nekretnine od strane procjenitelja i obvezno se pribavlja za sve nekretnine koje Banka uzima u zalog radi osiguranja kreditne izloženosti, sukladno regulatornoj obvezi pribavljanja prema Pravilniku o energetskom certificiranju Ministarstva graditeljstva i prostornog uređenja (ne pribavlja se za zakonski definirane iznimke i kada kolateral koji se daje u zalog nije predmet kupoprodaje, davanja u najam, zakup odnosno leasing, ali je preporuka da se i za takve nekretnine uključi).

3. Elaborat procjene vrijednosti: Procjena vrijednosti nekretnine

• Naznaka metoda koje su korištene pri kalkulaciji vrijednosti nekretnine uz pojašnjenje razloga odabira
metode,
• Prikaz i analiza pribavljenih podataka uz navođenje izvora
• Tržišnu vrijednost procijenjenu u skladu s međunarodno priznatim metodama. Poslovne nekretnine treba procijeniti prihodovnom metodom. Iznimka su etažne cjeline – posebni dijelovi zgrade (lokal, ured) u stambeno-poslovnim građevinama koje nisu iznajmljene te mogu biti procijenjene poredbenom metodom,
• Utrživost/moguća upotreba predmetne nekretnine,
• Za nekretnine na kojima se upisuje hipoteka, a za potrebe utvrđivanja osnovice za osiguranje, uvijek je u prilogu elaborata potrebna troškovna metoda,
• Poredbena metoda se izrađuje korištenjem podataka o realiziranim cijenama najma/kupnje barem 3
slične nekretnine,
• Tržišnu vrijednost, s jasnom naznakom jesu li obavezni porezi u prometu nekretnina uključeni,
• Za nezakonite nekretnine u procjeni je potrebno zasebno iskazati vrijednost zakonitog dijela građevine u slučaju da predstavlja izdvojivu građevinsku cjelinu i umanjiti za uklanjanje nezakonitih dijelova, ili umanjiti procjenu za trošak vraćanja na zakonito stanje u slučaju da je to moguće, ili u slučaju da ništa od navedenog nije moguće, umanjiti procjenu za troškove ozakonjenja cijele građevine.
• Zaključak s utvrđenom tržišnom vrijednosti nekretnine i naznakom jesu li obavezni porezi u prometu nekretnina uključeni,
• Ako je porezni aspekt uključen u procesu izrade procjene (sukladno obuhvatu prema Zakonu o porezu na dodanu vrijednost) i ima utjecaja na iskazivanje tržišne vrijednosti, u procjeni trebaju biti iskazane obje tržišne vrijednosti, s i bez uključenog poreza. U slučaju da porezni aspekt nije procjenjivan, u procjeni treba biti jasno naznačeno: „Porezni aspekt nije obuhvaćen ovom procjenom tržišne vrijednosti.“
• Tržišna vrijednost mora biti iskazana za svaku zasebno utrživu jedinicu (npr. ako procjenitelj procjenjuje 3 stana u jednoj procjeni tada je potrebno iskazati procijenjenu tržišnu vrijednost svakog
pojedinačnog stana).
• U slučaju kada se radi o nekretnini mješovite namjene - stambeno poslovne u zaključku uz ukupnu tržišnu vrijednost navesti i informativne vrijednosti po namjeni

4. Elaborat procjene vrijednosti: Podaci/sažetak
• Naručitelj izrade elaborata procjene,
• Svrha izrade elaborata (poput odobrenja kredita, obnove kredita, ugovornih promjena, strukturnih
promjena, etc.)
• Datum izrade elaborata, datum vrednovanja (datum na koji se odnosi procjena vrijednosti), datum kakvoće (trenutak na koji se odnosi stanje (kakvoća) nekretnine koje je mjerodavno za procjenu vrijednosti),
• Informacije o procjenitelju, priloženo Rješenje suda o imenovanju stalnim sudskim vještakom i Izjava o nepristranosti i neovisnosti,
• Tržišna vrijednost i tržišna vrijednost po m 2 korisne površine/uknjižene površine,
• Definicija tržišne vrijednosti mora biti navedena u elaboratu; tržišnu vrijednost nekretnine predstavlja iznos za koji bi nekretnina mogla biti razmijenjena na datum procjene između voljnog kupca i voljnog prodavatelja u transakciji koja se realizira po tržišnim uvjetima nakon odgovarajućeg marketinga, pri čemu je svaka strana bila dobro obaviještena o svim relevantnim činjenicama te je postupila razborito i bez prisile,
• Ako je porezni aspekt uključen u procesu izrade procjene (sukladno obuhvatu prema Zakonu o porezu na dodanu vrijednost) i ima utjecaja na iskazivanje tržišne vrijednosti, u procjeni trebaju biti iskazane obje tržišne vrijednosti, s i bez uključenog poreza. U slučaju da porezni aspekt nije procjenjivan, u procjeni treba biti jasno naznačeno: „Porezni aspekt nije obuhvaćen ovom procjenom tržišne vrijednosti,“

5. Elaborat procjene vrijednosti: Privitak
• Lokacijska karta,
• Katastarski plan, posjedovni list – ne treba za etažne cjeline,
• Zemljišno knjižni izvadak,
• Akt o građenju, akt o uporabi, za zemljišta lokacijska informacija
• Fotografije (interijera, eksterijera i susjedstva),
• Tlocrti nekretnine, presjeci i pročelje po potrebi,
• Lista svih dijelova nekretnine koji se mogu iznajmljivati, a na čemu se temeljila procjena (ako je primjenjivo),
• Ugovor o najmu/zakupu (ako je primjenjivo),
• Ugovor o pravu građenja (ako je primjenjivo),
• Energetski certifikat nekretnine (ako se radi o izgrađenoj nekretnini) – ako nije izdan iz IEC sustava, mora biti potpisan od strane ovlaštene osobe, a ako je izdan iz IEC sustava i ima barkod, u tom slučaju nema potpisa.

Stranica 2 od 8

Stranica 2 od 2


